MIRROR完成了美國三藩市站巡唱會後,稍後再到洛杉磯及紐約和多倫多演出,12子趁有空便各自活動。熱愛籃球的姜濤﹑呂爵安(Edan)和邱士縉,聯同徐浩到洛杉磯湖人主場,欣賞NBA湖人對木狼賽事,最後作客的木狼擊敗湖人。
Edan在社交平台貼相並抒發感受:「有留意開我嘅應該都知我人生其中兩樣最鍾意做嘅嘢,就係打機同打波,而我最愛嘅球星就係Kobe Bryant,亦因為佢我由中學開始一直都係Lakers嘅死忠,所以去LA現場睇一次Lakers主場嘅球賽,一直都係我嘅夢想。
今次咁難得嚟到美國幾個地方開concert,一路都打聽緊有冇機會有空閒嘅時間可以睇到波,就算唔係Lakers都唔緊要,睇其他隊都好,因為真係未試過喺現場睇。
點知真係咁啱夾到喺LA睇到Lakers,真係開心屎,同埋Lebron都應該打多幾年就冇了,都想親眼一睹下佢嘅風采,去之前其實我哋已經有講笑,會唔會Lebron唔打,但我哋『專業』分析過後,覺得呢場對湖人重要(影響playoffs),所以應該都會打嘅,點知...佢真係咁啱病咗,好!唔緊要!仲有Anthony Davis睇!點知...佢打一節就傷咗。
Omg黑氣石牙牙牙牙牙,不過好彩我作為湖人死忠,睇到D-LO﹑Austin Reaves﹑Rui Hachimura都好開心了,Darvin Ham就...長期擋住我哋視線(其實見到Anthony Edwards & Gobert都開心)所以就算輸波,同埋成個第三節俾個保安禁止返位,Overall都真係超開心!
可以咁近見到NBA球星喺面前打波真係好癲喪,希望下次可以再嚟睇Lebron!!Curry都想睇!!佢哋都進入生涯尾聲,唔知仲會打幾耐,所以唔可以俾自己後悔/留下遺憾!!(冇睇過kobe絕對係人生遺憾)P.s. 我準備好喺到血拼買一堆湖人嘢了。」